Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1, § 4 ods. 3 písm. d) a i) a § 11 ods.4 písm. g) zákona č. 369/1990 Zb. o obecnom zriadení v znení neskorších predpisov v y d á v a  toto

VŠEOBECNE  ZÁVÄZNÉ  NARIADENIE
č. 16/2019

ktorým sa mení a dopĺňa Všeobecne záväzné nariadenie  č. 5/2016 o určení pravidiel času predaja v obchode a času prevádzky služieb na území mesta Žilina v znení neskorších zmien

Článok 1

Všeobecne záväzné nariadenie  č. 5/2016 o určení pravidiel času predaja v obchode a času prevádzky služieb na území mesta Žilina sa mení a dopĺňa takto:

1.	V článku 3 v odseku 4 písmeno f) sa vypúšťa text:  
„f) prevádzkový čas v špecializovaných herniach určených na prevádzkovanie hazardných hier prostredníctvom výherných prístrojov, technických zariadení obsluhovaných priamo hráčmi, telekomunikačnými zariadeniami a videohrami je časovo neobmedzený.“ 

a nahrádza sa novým textom, ktorý znie:
„f) prevádzkový čas v herniach a kasínach sa určuje v dňoch pondelok až nedeľa v časovom rozmedzí od 10.00 hod do 03.00 hod nasledujúceho dňa.

2.	V článku 3 sa dopĺňa odsek 8, ktorého text znie: 
„Podnikateľ je povinný oznámiť zriadenie (umiestnenie) prevádzkarne na území mesta Žilina a určenie všeobecného prevádzkového času, prípadne zmenu všeobecného prevádzkového času, ako aj ukončenie činnosti prevádzkarne na území mesta Žilina, písomnou formou na predpísanom tlačive nachádzajúcom sa na www.zilina.sk, a to najneskôr 7 dní pred skutočnosťou zakladajúcou povinnosť oznámiť zriadenie (umiestnenie), zmenu, alebo ukončenie činnosti prevádzkarne.“

3.	Ostatné ustanovenia VZN č.5/2016 o určení pravidiel času predaja v obchode a času prevádzky služieb na území mesta Žilina v znení neskorších zmien ostávajú nezmenené.

Článok 2

1.	Toto všeobecne záväzné nariadenie bolo schválené Mestským zastupiteľstvom v Žiline dňa 17.09.2019.

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta, t. j. 12.10.2019.

  Mgr. Peter Fiabáne
primátor mesta Žilina